13. schôdza NR SR - 2.deň - B. popoludní
Dátum: 2017-02-16
Poslanec: Viskupič, Jozef (OĽANO)
Druh vystúpenia: Vystúpenie v rozprave

154. Ďakujem. Vážená pani predsedajúca, kolegyne, kolegovia, dovoľte mi vstup do debaty pri z môjho pohľadu veľmi dôležitej téme. A som rád, že poslankyne a poslanci z opozície pristúpili veľmi zodpovedne k téme, kedy plénum parlamentu berie na zodpovednosť dôležitú personu, a to je predseda vlády, a ak by proces odvolávania dopadol pre toto plénum úspešne a možno aj úspešne pre túto krajinu, tak by padla celá vláda. Vidím, že viaceré z vás a viacerí z vás boli presne pripravení na to, čo tvorí gro a podstatu momentálne obžaloby predsedu vlády. Podobne ako kolega Grendel mám na srdci z hľadiska parlamentnej debaty moment, ktorý nás dostal do stavu, že nevieme svoje slová doložiť tým, aby sa mohli fakty, čísla a možno aj podporené nejakým iným audiovizuálnym alebo audiozáznamom dostať hlavne do verejnosti alebo aj do poslaneckých lavíc tých, ktorí by mohli brániť svojho predsedu. A keď pozerám tých prihlásených v písomnej rozprave, keďže tam žiadny z koalície nebol, tak mám veľmi veľkú skepsu v tom, že berú túto schôdzu vážne. Myslím si, že demokracia dnes reálne a naša slovenská demokracia reálne napína svaly a chce povedať, že toto plénum v prvom rade na základe výsledkov volieb reprezentuje vôľu občanov. A keď to teda prenesieme na ten arogantný a z môjho pohľadu už obohraný, ale aj odporný spôsob, ako sa k tomuto typu parlamentnej debaty stavia naša exekutíva na čele s Robertom Ficom, musím konštatovať, že demokracia a parlamentná demokracia reálne prehráva. A myslím si, že to napnutie svalov je dôkazom toho, že prehrávame na dnes možno jednu malú bitku. Ale koniec koncov si myslím, že je tu dostatočné množstvo odhodlaných ľudí na to, aby tá vojna na konci bola vyhratá. A to hlavne preto, že skutočný stav, ktorý nastal a ktorý viedol k tejto mimoriadnej schôdzi, kde odvolávame premiéra... Ak vám je dlho, pán spravodajca, už ste tretíkrát vzdychli, tak sa ospravedlňujem, ale mohli by ste sa vymeniť, troška ma to ruší. Je vám smiešne? Môžete prestať vzdychať? Viete, je tuná jeden veľký povzdych toto celé. Predpokladám, že vzdycháte nad tým, že tu nesedí premiér, že tu nesedí vláda a že si nectia ústavu, tak ako by si ju mali ctiť. A keď chcete vzdychať, tak im napíšte esemesku, nech sa sem láskavo dostavia. Aby som predtým prerušením, aby som sa dostal tomu, že naozaj parlamentná demokracia má svoje inštitúty, ktoré musia jednoducho ľudia, ktorí ich prebrali na základe programového vyhlásenia vlády a jeho odobrením týmto plénom, napĺňať, tak musia zniesť aj procedúru odvolávania vlády, ak, a celej vlády, ak nastane moment, že takmer každá jedna domácnosť na Slovensku bude činnosťou vlády postihnutá. Dnes máme reálnu a takpovediac každého jedného občana dotýkajúcu sa tému. To, že tu dokumentujeme a hovoríme o tom, že neexistuje, a ja si to ani nepamätám, kde je väčší dôkaz o tom, že vyvolaný chaos v cenách energií sa dotýka priamo činnosťou vlády a jej zlyhaním takého obrovského množstva občanov. Toto je totižto ten hlavný dôvod, prečo sme sa tu dnes stretli a prečo nikto z vás a nikto z nás, vážení páni z koalície a vážené dámy z koalície a vážené dámy a páni z opozície, nerobí divadlo. Ak pod ťarchou argumentov, že spôsobený chaos v cenách energií sa dotýka každej jednej občianky a každého jedného občana, nie je pre vás dostatočný dôvod na zvolanie mimoriadnej schôdze na odvolanie premiéra, tak sa pýtam, aký vyšší dôvod by sme mali mať? Kde by mala naša parlamentná demokracia viac napnúť svaly a privolať do tohto pléna, aby sa zodpovedal za svoju činnosť premiér vlády, ktorá zlyhala? Ja mám aj parciálnu tému pri cenách energií a týka sa teplárenstva. Toto plénum bolo opakovane svedkom mojej iniciatívy, myslím, že v ostatnom období spolu s kolegom Karolom Galekom, keď sme chceli, aby domácnosti, ktoré ste svojím rozhodnutím a prijatím zákona, a jeho platnosť a účinnosť, ktorá nastala v máji v roku 2014, keď ste tieto domácnosti uvrhli do teplárenského nevoľníctva, aby sa toto zmenilo. Totižto mám za to, že metódy, ktoré uplatňujete pri elektrine a vode dnes, ale predtým pri teplárenstve, ste si dostatočne vyskúšali, a preto máme najdrahšie ceny tepla a preto platí téza, že držíte ceny energií. A zároveň platí téza, že držíte vysoké ceny energií. Teplárenské nevoľníctvo totižto znamená to, že ak si domácnosť alebo bytové spoločenstvo alebo občania, ktorí žijú v domácnostiach, sa rozhodnú kúriť vo svojich domácnostiach lacnejšie, ste im to byrokratickým procesom a zmenou zákona jednoducho zakázali. Žijeme totiž teraz v krajine, kde ak si chcete zvoliť lacnejšie vykurovanie, jednoducho vám to na základe procesu, ktorý schválilo toto plénum za vlády Roberta Fica dva, neumožňuje. Je to z môjho pohľadu aj metóda, ako si pán Holjenčík vyskúšal, čo si môže dovoliť. Myslím si, že aj tento moment ukazuje, že silné energetické lobby, ktoré sa objavuje a trčí z mnohých vyhlášok a legislatívnych nastavení, ktoré ste sa sami rozhodli meniť, pretože pod tlakom faktúr, ako spomínal Igor Matovič, že vás obžalovávajú samotné faktúry, ktoré vám posielajú ľudia možno v infarktových stavoch, tak presne tu je vidieť, že ste zlyhali na pôde regulácie absolútne. Ďalšia obžaloba, ktorú hovoríte, a myslím, že najviac sa tomuto venovala vo svojom prejave Veronika Remišová, je spôsob obsadzovania ľudí, ktorí majú dohliadať nad cenotvorbou, ktorí majú dohliadať nad tým, aké cenové návrhy na spomínaný regulačný úrad šli a prečo v úzkom výbere títo 40 ľudia, ktorí zastupujú štát v energetických podnikoch, jednoducho zlyhali. Prečo a kde vznikli hlúpe nápady s cenovými výbermi, ktoré váš politický nominant nemal silu, vôľu, alebo na druhej strane možno presne vedel, čo robí, a preto prišli schválené cenové výmery a preto ste sa rozhodli na rímsky spôsob niekoho hodiť cez hradby? Alebo, po slovensky povedané, nájsť obetného baránka a pána Holjenčíka odvolať? Je pre mňa preto veľmi dôležité povedať v tejto chvíli, že budem hlasovať za odvolanie premiéra a za pád tejto vlády, pretože ste absolútne zlyhali. Zlyhať totižto v energetickej politike, zlyhať v regulačnej politike pri cenách energií, je ten fakt, ktorý vás obžalováva najmä z toho, že ste zlyhali v zásadnej veci, a to je, že vaše rozhodnutia, vaše diletantstvo a spôsobený chaos sa dotýka každého občana Slovenskej republiky. Nie je veľa tém, alebo nemôžme tváriť, že toto plénum vie vyriešiť úplne každý jeden problém občianky a občana Slovenskej republiky. Ale sú oblasti, kde máte vyslovene veľkú moc, a ak ste prebrali moc, a teda aj zodpovednosť a to, čo robíme tu, kde demokracia napína svaly, aby ste sa za to zodpovedali, je téma zlyhania v oblasti regulácie cien. Ak sa teda vrátim aj k téme teplárenstva, myslím si, že by bolo vhodné hovoriť aj o tom, čo ste vyhláškou 240 pri možnom porovnávaní cien tepla chceli v lete urobiť a nakoniec ste to aj dokonali. Myslím si, že kolega Galek bude o tom hovoriť obšírnejšie, ak sa prihlási do ústnej rozpravy, ale naznačím, že sme vyvinuli absolútnu a maximálnu snahu, čo môžu dva opoziční poslanci urobiť pri snahe zvrátiť vaše zámery, ktoré ste vypísali do vyhlášky 240, ktorá hovorí o rozpočítavaní cien tepla. Využili sme nástroje v tzv. medzirezortnom alebo vnútrokomunitárnom procese a snažili sme sa vstúpiť do procesu určovania prerozdeľovania a de facto vyrátavania cien, koľko stojí reálne teplo a koľko by stálo teplo podľa vašich bulharských konštánt. Pre mňa bol prekvapivý moment, že odborníci ministerstva hospodárstva nám, myslím, že po štyroch mesiacoch odpísali, že sa nič nedeje, že je všetko v poriadku, že rozpočítavanie cien tepla na základe nie reálnej spotreby, ale na základe vymyslenej bulharskej konštanty bude viesť k lepšiemu porovnaniu cien energií, ktoré sa spotrebovávajú pri teple. Tak ako opozičný kolega, aj ja, sme, rovnako cítime, že nekopete za ľudí a nechcete, aby vedeli lepšie porovnať či 40- alebo 30-percentné ušetrenia v bytových kotolniach, ktoré reálne ľudia vedia dosiahnuť, ak si na nich budú kúriť, budú jasne vidieť oproti tomu, ako im kúria cézetéčka cez štátnych a ďalších s rôznou účasťou verejného sektora. A preto ste docielili iba a len to, že podobne ako v cenách elektrickej energie alebo vody chcete vytvárať iba hmlu. Hmlu na to, aby vám ľudia nevideli na prsty, hmlu na to, aby ste sa hrali na obchodné tajomstvá, aby sa ľudia nevedeli dopátrať k fixom a aby vás nevedeli obžalovávať pri vysokých cenách tepla napriamo. Myslím si, že ak by sme trvali na tom, že by minimálne sa tieto veci nediali pokútnymi vyhláškami, ale musel by prebehnúť štandardný medzirezortný proces a museli by sme sa o týchto témach vedieť baviť aspoň tu, tak by bolo omnoho lepšie pri prijímaní legislatívy, ktorá reguluje naše ceny energií. Nechcem rozprávať viac o tom, pretože je to vyslovene odborná téma. Odborná téma, ktorá sa dotýka možno 800-tisíc domácností, ktorá sa týka viac ako 300 centrálnych zdrojov tepla a ktorá sa týka hlavne oligarchov a sponzorov nacucnutých na SMER alebo vládnu koalíciu. Táto téma sa dostala niekoľkokrát aj v iných konotáciách sem. Pamätám si, myslím, že to bol rok 2013 tesne pred Vianocami, kedy Daniel Lipšic objavil jeden jediný zdroj, ktorému ste chceli dať miliardu ročne na to, aby, ktorú nepotreboval, a vtedy opozícia zabrala a donútili sme aj vás, aby ste z kratšej cesty zišli dolu. Myslím si, že je dôležité, aby argumenty, ktoré tu dnes zazneli, zazneli aj v ušiach ľudí, ktorí budú počúvať túto rozpravu. Ale aj dôležité bude to, či im to odnesieme do tých domácností, aby sme vedeli, že, a odkázali im, že opozičný moment odvolávania predsedu vlády je ten, kde na nich nezabúdame. A keďže na nich vláda zabudla, tak majú predsa len v tej Národnej rade nejaké zastanie. Chcem sa vám, kolegovia, ktorí ste počúvali a ktorí máte na mysli to, že vláda nemá regulovať spôsobom, akým reguluje, ale vláda sa má starať o to, aby ceny energií boli transparentne vyrátané, aby každý vedel, za čo platí a aby ľudia cítili reálnu oporu aj v tomto pléne. Premiér Robert Fico, aj vzhľadom na to, že ste odišli z tejto sály a nezniesli ste kritiku a otázky, budem hlasovať za vaše odvolanie. Ďakujem za pozornosť.